b'\n_START_ARTICLE_\nDemir Dragnev\n_START_SECTION_\nBiografie\n_START_PARAGRAPH_\nS-a n\xc4\x83scut la 27 iulie 1936, \xc3\xaen satul Cure\xc8\x99ni\xc8\x9ba, jude\xc8\x9bul Soroca._NEWLINE_Istoricului Demir Dragnev \xc3\xaei apar\xc8\x9bin circa 270 de lucr\xc4\x83ri \xc8\x99tiin\xc8\x9bifice, publicate independent sau \xc3\xaen colaborare cu al\xc8\x9bi autori, inclusiv 50 de volume \xe2\x80\x93 monografii, capitole \xc3\xaen tratate, culegeri de documente, manuale, materiale didactice, bro\xc8\x99uri.Istoric, specialist \xc3\xaen istoria medie \xc8\x99i modern\xc4\x83 a rom\xc3\xa2nilor, paleografia slavo-rom\xc3\xa2n\xc4\x83, profesor universitar, editor de c\xc4\x83r\xc8\x9bi de specialitate._NEWLINE_A absolvit Facultatea de Istorie a Universit\xc4\x83\xc8\x9bii de Stat din Moldova (1957); a f\xc4\x83cut doctoratul la Institutul de Istorie al Academiei de \xc8\x98tiin\xc8\x9be din Moldova (1962-1965), iar \xc3\xaen 1975 sus\xc8\x9bine teza de doctor \xc3\xaen istorie.\n_START_SECTION_\nFunc\xc8\x9bie\n_START_PARAGRAPH_\nColaborator \xc8\x99tiin\xc8\x9bific superior (1975); director adjunct (1978-1991); \xc8\x99ef al Direc\xc8\x9biei Istoria Medie (1991-1994); director al Institutului de Istorie (din 1996 \xe2\x80\x93 p\xc3\xa2n\xc4\x83 \xc3\xaen prezent); coordonator-adjunct al Sec\xc8\x9biei de \xc8\x99tiin\xc8\x9be socio-umane a Academiei de \xc8\x98tiin\xc8\x9be a Republicii Moldova. A activat ca lector, lector superior, profesor universitar la Universitatea de Stat din Moldova \xc8\x99i Universitatea Pedagogic\xc4\x83 de Stat \xe2\x80\x9eIon Creang\xc4\x83\xe2\x80\x9d. Din anul 1998 \xc8\x9bine cursul special pentru studii la masterat \xe2\x80\x93 Forme tranzitorii de la medieval la modern \xc3\xaen Europa de Sud-Est \xe2\x80\x93 \xc3\xaen cadrul Catedrei UNESCO de studii sud-est-europene a Universit\xc4\x83\xc8\x9bii de Stat din Moldova._NEWLINE_\xc3\x8en pedagogie s-a distins prin conducerea \xc8\x99i consulta\xc8\x9bia \xc8\x99tiin\xc8\x9bific\xc4\x83 a 11 teze de doctorat (4 de doctor habilitat \xc8\x99i 7 de doctor \xc3\xaen \xc8\x99tiin\xc8\x9be istorice); a fondat un grup \xc8\x99tiin\xc8\x9bific de studiere a mentalit\xc4\x83\xc8\x9bilor, sensibilit\xc4\x83\xc8\x9bilor \xc8\x99i cotidianului \xc3\xaen Moldova din perioada evului mediu (Institutul de Istorie al Academiei de \xc8\x98tiin\xc8\x9be din Moldova). Colaboreaz\xc4\x83 cu Universitatea \xe2\x80\x9eAl. I. Cuza\xe2\x80\x9d \xc8\x99i Institutul de Istorie \xe2\x80\x9eA. D. Xenopol\xe2\x80\x9d din Ia\xc8\x99i, cu Institutul \xe2\x80\x9eN. Iorga\xe2\x80\x9d din Bucure\xc8\x99ti, \xc3\xaen scopul preg\xc4\x83tirii cadrelor \xc8\x99i a organiz\xc4\x83rii conferin\xc8\x9belor \xc8\x99tiin\xc8\x9bifice comune; cu Georg-Eckert Institut (Germania) \xc3\xaen domeniul perfec\xc8\x9bion\xc4\x83rii manualelor \xc8\x99colare; contribuie la intensificarea rela\xc8\x9biilor cu Institutul de Istorie al Academiei de \xc8\x98tiin\xc8\x9be a Ucrainei \xc8\x99i cu cel al Academiei de \xc8\x98tiin\xc8\x9be a Rusiei \xc3\xaen vederea activit\xc4\x83\xc8\x9bii comisiilor mixte ale istoricilor._NEWLINE_Obiectele de studiu, preocup\xc4\x83rile \xc8\x99tiin\xc8\x9bifice ale profesorului Dragnev sunt: istoria rom\xc3\xa2nilor \xc3\xaen epoca medieval\xc4\x83; istoria economic\xc4\x83, social\xc4\x83 \xc8\x99i politic\xc4\x83 intern\xc4\x83 a Principatului Moldovei \xc3\xaen epoca medieval\xc4\x83 \xc8\x99i \xc3\xaen perioada de trecere la cea modern\xc4\x83; rela\xc8\x9biile slavo-rom\xc3\xa2ne._NEWLINE_Toate cele studiate \xc8\x99i prelucrate le-a publicat \xc3\xaen monografii \xc8\x99i lucr\xc4\x83ri de sintez\xc4\x83. \xc3\x8entre 1958-1999 a publicat independent sau \xc3\xaen colaborare 147 de lucr\xc4\x83ri, inclusiv 6 monografii, 3 lucr\xc4\x83ri de sintez\xc4\x83, 7 manuale, 7 culegeri de documente medievale, peste 120 de articole \xc8\x99tiin\xc8\x9bifice. Printre cele mai importante men\xc8\x9bion\xc4\x83m: \xe2\x80\x9e\xc8\x9aara Moldovei \xc3\xaen Epoca Luminilor\xe2\x80\x9d (monografie); \xe2\x80\x9eMoldova \xc3\xaen epoca feudalismului\xe2\x80\x9d (vol. 8, Documente moldovene\xc8\x99ti din sec. XVIII, la care este coordonator \xc8\x99i colaborator); \xe2\x80\x9eIstoria modern\xc4\x83 a Europei \xc8\x99i Americii\xe2\x80\x9d, vol. I. (1995, manual universitar, \xc3\xaen colaborare); este coautor al manualelor: \xe2\x80\x9eIstoria rom\xc3\xa2nilor. Epoca modern\xc4\x83\xe2\x80\x9d (Chi\xc8\x99in\xc4\x83u, 2000); \xe2\x80\x9eIstoria medieval\xc4\x83, universal\xc4\x83 a rom\xc3\xa2nilor\xe2\x80\x9d (Chi\xc8\x99in\xc4\x83u, 2001); \xe2\x80\x9eIstoria Moldovei din cele mai vechi timpuri p\xc3\xa2n\xc4\x83 \xc3\xaen epoca modern\xc4\x83\xe2\x80\x9d (Chi\xc8\x99in\xc4\x83u, 1992)._NEWLINE_Este membru al Prezidiului Comisiei Superioare de Atestare a Republicii Moldova, vicepre\xc8\x99edinte al Consiliului \xc8\x98tiin\xc8\x9bific Specializat pe l\xc3\xa2ng\xc4\x83 Institutul de Istorie al Academiei de \xc8\x98tiin\xc8\x9be pentru conferirea titlurilor \xc8\x99tiin\xc8\x9bifice de doctor \xc8\x99i doctor habilitat \xc3\xaen \xc8\x99tiin\xc8\x9be istorice._NEWLINE_Redactor-\xc8\x99ef al \xe2\x80\x9eRevistei de Istorie a Moldovei\xe2\x80\x9d (din 1994).'